C 125/418
BG
Официален вестник на Европейския съюз
5.4.2023 г.
Сряда, 14 септември 2022 r.
47ш) „енергийната ефективност на първо място“ означава енергийната ефективност на първо място съгласно определението в член 2, точка 18 от Регламент (ЕС) 2018/1999; 47щ) „хибриден актив от възобновяеми източници в морето“ означава актив за пренос, който има двойното предназначение да свързва производството на енергия от възобновяеми източници в морето и да свързва две или повече пазарни зони; 47aa) „основани на възобновяеми източници районни отоплителни и охладителни системи“ означава районни отоплителни и охладителни системи с висока енергийна ефективност, работещи изключително на базата на възобновяеми източници на енергия; 47aб) „първична дървесна биомаса“ означава цялата обла дървесина, отсечена, добита или отстранена по друг начин.
Това обхваща всяка дървесина, получена чрез отстраняване, т.е. отстранените количества от горите, включително дървесина, събрана поради естествена смъртност, както и от сеч и дърводобив.
Това включва всяка отстранена дървесина със или без кора, включително дървесина, отстранена в кръгла форма или нацепена, грубо издялана с приблизителна форма на квадрат или друга форма, напр. клони, корени, пънове и чепове (ако те се добиват) и дървесина, която е грубо оформена или заострена.
Това не включва дървесната биомаса, получена в резултат на устойчиви мерки за предотвратяване на горски пожари във високорискови райони, застрашени от пожари, дървесната биомаса, получена в резултат на мерки за пътна безопасност, и дървесната биомаса, добита от гори, засегнати от природни бедствия, активни вредители или болести, за да се предотврати тяхното разпространение, като същевременно се сведе до минимум добивът на дървесина и се опазва биологичното разнообразие, което води до по-разнообразни и по-устойчиви гори, и се основава на насоките от Комисията [Изм.
42]; (47ав) „водород от възобновяеми източници“ означава водород, произведен чрез електролиза на вода (в електролизьор, захранван с електрическа енергия от възобновяеми източници) или чрез реформинг на биогаз, или чрез биохимична конверсия на биомаса, ако е в съответствие с изискванията за устойчивост, определени в член 29 от Директива (ЕС) 2018/2001 на Европейския парламент и Съвета; 47аг) „горски насаждения“ означава залесена гора, която се управлява интензивно и отговаря, при засаждането и достигането на зрялост, на всеки от следните критерии: един или два вида, еднакъв възрастов клас и еднакво разстояние между растенията; Тя включва насаждения с кратък цикъл на ротация за дървесина, влакна и енергия и не включва гори, засадени за защита или възстановяване на екосистеми, както и гори, създадени чрез засаждане или засяване, които при достигане на зрялост приличат или ще приличат на естествено възпроизвеждащи се гори; 47ад) „залесена гора“ означава гора, съставена предимно от дървета, създадени чрез засаждане и/или целенасочено засяване, при условие че засадените или засети дървета се очаква да съставляват повече от петдесет процента от растящия запас при достигане на зрялост; тя включва дървесни култури от дървета, които първоначално са били засадени или засети; ▌ 47ае) „осмотична енергия“ означава енергия, създадена по естествен път вследствие на разликата в концентрацията на сол между две течности, обикновено прясна и солена вода; 47аж) „ефективност на системата“ означава енергийна система, която интегрира променливи­ те възобновяеми енергийни източници по разходоефективен начин и увеличава максимално стойността на гъвкавостта на търсенето, за да оптимизира прехода към неутралност по отношение на климата, измерена чрез намаляване на инвестициите в системата и оперативните разходи, емисиите на парникови газове и използването на изкопаеми горива във всеки национален енергиен микс; 47аз) „хибридна електроцентрала за енергия от възобновяеми източници“ означава комбинация от две или повече технологии за производство на енергия от възобновяеми източници, които имат една и съща връзка към мрежата и могат също така да интегрират капацитет за акумулиране; 47аи) „проект за съхранение на енергия със съвместно разполагане на съоръжения“ означава проект, обхващащ съоръжение за съхранение на енергия и съоръжение за производство на енергия от възобновяеми източници, свързани зад една и съща точка за достъп до мрежата.“